**OBČINSKA UPRAVA**

**OBČINE PREVALJE**

Številka: 0326-0001/2017

Datum: 18.03.2021

**OBČINSKI SVET**

**OBČINE PREVALJE**

**ZADEVA: Odgovori na pobude in vprašanja, podana na 17. redni seji Občinskega sveta Občine Prevalje dne 28.01.2021**

**Občinski svetnik, ŠTEFAN PERŠAK, je podal naslednje vprašanje:**

Zanima ga, kdaj se predvideva sprememba ali dopolnitev občinskega prostorskega načrta.

***ODGOVOR: Župan na seji pojasni, da je občina v fazi pridobivanja predlogov. Ko bodo predlogi zbrani in bo iz njih vidno, da je smiselno pričeti s spremembo občinskega prostorskega načrta, bo občina sprožila postopek spremembe OPN. Gre za zelo dolg in drag postopek, zato mora biti odločitev argumentirana in tudi racionalna.***

**Občinski svetnik, BERNARD PAČNIK, je podal naslednja vprašanja in pobude:**

Pove, da se iz vsake nesreče oz. katastrofe nekaj naučimo in da se konca epidemije Covid-19 ne pričakuje že kmalu. Nadaljuje, da je govoril s predstavniki šole in izpostavi pomanjkljivost, in sicer šolskih klopi. Te namreč ni mogoče razdvojiti in tako zagotoviti razdalje med otroci. Izpostavi, da bi to bilo praktično tudi iz vidika pisanja testov. Zato predlaga, da se razmisli o dolgoročni nabavi samostojnih miz za učence.

***ODGOVOR: Vodstvo šole zagotavlja spoštovanje vseh uredb in odlokov, ki so vezani na zajezitev pandemije. Prav tako sprotno spremljajo vsa aktualna navodila NIJZ in jih tudi dosledno izvajajo. V primeru potrebe po dodatnih klopeh bo vodstvo šole zagotovilo potrebna sredstva iz naslova rednega in investicijskega vzdrževanja.***

Opozori tudi na problematiko zračenja prostorov v osnovni šoli. Naj se razmisli o možnostih zračenja, brez odpiranja in zapiranja oken v učilnicah.

***ODGOVOR: Pobuda za morebitni alternativni način zračenja brez odpiranja oken v učilnicah je bila posredovana vodstvu šole.***

Pove, da se mu zdi smiselno, da v kolikor se bo situacija z epidemijo nadaljevala, se na naslednjo sejo povabi tudi direktorico Nacionalnega inštituta za javno zdravje, ki bo lahko neposredno podala odgovore na zastavljena vprašanja.

***ODGOVOR: Povabilo za udeležbo na seji občinskega sveta je bilo posredovano predstojnici NIJZ Območne enote Ravne na Koroškem Nedi Hudopisk, dr. med, spec. javnega zdravja. Zaradi zasedenosti in preobremenjenosti osebja predstojnica opravičuje odsotnost predstavnika NIJZ. Svetnike (in vse druge občane) prosijo, da vsa vprašanja, povezana z epidemijo, naslovijo na NIJZ na elektronski naslov, kjer na vprašanja sproti odgovarjajo. Telefonske linije so namreč preobremenjene s klici, povezanimi s cepljenjem.***

**Občinski svetnik, ALEKSANDER RISTIČ, je podal naslednji vprašanji:**

Zanima ga, ali je za stanovalce v bližini gostišča Hani, predvidena izgradnja javnega vodovoda.

***ODGOVOR: Župan na seji pojasni, da je tudi za tisto območje predvidena izgradnja javnega vodovoda, in sicer v sklopu projekta »Uravnoteženje vodovodnega sistema v Mežiški dolini, faza II.«, ki med drugimi zajema tudi območje Brinjeve gore. Pove, da je bil ta projekt strokovno že pregledan in potrjen ter da se trenutno projekt nahaja v Ljubljani na ministrstvu in čaka na uvrstitev na seznam in na potrditev.***

Nadalje pove, da je bilo nekaj sej nazaj predloženo občinskemu svetu v seznanitev Poročilo o kakovosti pitne vode. Takrat je župan dejal, da se bo naknadno predložila občinskemu svetu dodatna obrazložitev. Zanima ga, kdaj jo lahko pričakuje.

***ODGOVOR: Skladnost pitne vode se v Sloveniji redno nadzira na vodovodih, ki oskrbujejo več kot 50 uporabnikov (mednje spada tudi sistem za oskrbo s pitno vodo Stražišče). Preverja se preko državnega monitoringa, katerega financira Ministrstvo za zdravje, ter notranjega nadzora, katerega zagotavlja upravljavec vodovoda. Število vzorcev in obseg preskušanj v notranjem nadzoru si določi upravljalec vodovoda sam skladno s tveganji, ki jih opredeli v HACCP (Hazard Analysis and Critical Control Points) sistemu. Rezultati v letih 2017-2020 kažejo, da je bilo mikrobiološko onesnaženje na sistemu ugotovljeno le leta 2019, kjer je bil izmed 4 odvzetih vzorcev neskladen 1 vzorec. V tem vzorcu je bila ugotovljena prisotnost koliformnih bakterij in preseženo skupno število mikroorganizmov pri 37°C. Po Pravilniku o pitni vodi so tako koliformne bakerije kot število kolonij pri 37°C uvrščene v Prilogo I, del C, med indikatorske parametre. Mejna vrednost za obe vrsti bakterij je: 0/100 ml. Parameter uporabljamo za presojo onesnaženja z okolja, ustreznosti priprave vode, onesnaženja po pripravi vode, poškodovanosti ali napak v omrežju. V kolikor ni ugotovljene prisotnosti E.coli in/ali enterokokov, jih ne moremo uporabljati kot pokazatelje fekalnega onesnaženja. V nobenem izmed analiziranih vzorcev na vodooskrbnem sistemu Stražišče od leta 2017 do 2020 ni bila ugotovljena prisotnost fekalnih bakterij. V prilogi vam pošiljamo še aktualno »Poročilo o kakovosti pitne vode na območju Občine Prevalje – 2020«, ki je objavljeno tudi na spletni strani občine.***

**Občinska svetnica, TATJANA LEDINEK, je podala naslednje vprašanje in pobudo:**

Pove, da je isti predlog podala že na Odboru za družbene dejavnosti, saj v lanskem letu na območju občine Prevalje zima kmetov ni prizanašala, saj so bile vremenske razmere takšne, da je sneg in ivje v gozdovih naredilo veliko škode, ki jo morajo kmetje sami sanirati. Zato je predlagala, da občina pride kmetom nasproti v obliki pomoči, da se jim dovolilnice za spravilo lesa ponudijo brezplačno. Občina je tej zamisli že prisluhnila. Sedaj pa jo zanima, na kakšen način bodo oškodovanci o tem obveščeni.

***ODGOVOR: Občina Prevalje je že razbremenila naročnike prevozov lesa na način, da vsakemu lastniku (kmetu) zaračunava v času odjuge le eno takso (36,30€) ne glede na število opravljenih prevozov. V veliko primerih opravi prevoznik prevoz lesa za več strank istočasno. Občina Prevalje na pobudo svetnice v takih primerih ne zaračunava upravne takse vsakemu lastniku gozda posebej, ampak jo po dogovoru z lastniki in prevoznikom izda prevozniku. S tem se stroški za posameznika zmanjšajo, saj prevoznik plača samo eno takso za dovolilnico ne glede na to, za koliko lastnikov bo prevoz opravil. Zavezance za plačilo upravne takse, izjeme za plačilo in višino le-te predpisuje Zakon o upravnih taksah.***

V tistem obdobju se je poškodovala tudi tabla, ki stoji na Godčevi ravni, saj je na sredino table padlo celo drevo in jo poškodovalo. Zato predlaga, da se predmetna tabla sanira.

***ODGOVOR: Na terenskem ogledu je bilo ugotovljeno, da morebitno popravilo table ni smiselno. Poškodovana tabla je odstranjena, naročena je izdelava in postavitev nove oglasne table.***

**Občinski svetnik, DAVID KAVTIČNIK, je podal naslednjo pobudo:**

Zanima ga, ali je občina že razmišljala o občinskih blagajnah, ki za določene storitve nudijo občanom plačevanje položnic brez provizije.

***ODGOVOR: Občinske blagajne imajo tudi omejitve. Praviloma delajo le določene ure in dan v tednu, kar predstavlja v času epidemije še poseben izziv. Vseh računov (položnic) ni možno plačevati na občinskih blagajnah, saj je poslovanje omejeno izključno za gotovinska vplačila (primer: gotovinsko plačilo NUSZ ni možno). Prav tako na blagajni ni možno plačevanje položnic z bančnimi kreditnimi ali gotovinskimi karticami. Nekatere občine sprejemajo le določene položnice (na primer javnih zavodov in javnih podjetij, katere soustanovitelji so in morebiti še stroške elektrike). Komercialne položnice so izključene (telefon, TV, zavarovanja…). Veliko občanov ima plačevanje obveznosti urejeno preko trajnikov, kjer je provizija praviloma najnižja. Nekateri občani imajo v »bančnih paketih« tudi brezplačno storitev plačila določenega števila položnic. Vzpostavitev občinske blagajne pomeni poleg zagotovitve primernega prostora, tudi stroške plačljive programske opreme in zadostno število strokovnega osebja. Pristojni oddelek na občini kadrovsko ni polno zaseden, zato bi zahtevala predlagana dodatna obremenitev tudi kadrovsko okrepitev. Župan in občinska uprava vsem občanom, ki so v zelo težkem materialnem položaju in jim plačevanje položnic predstavlja velik problem, pomaga na različne načine in jim bo pomagala tudi v prihodnje.***

**Občinski svetnik, MATEJ PEČNIK, je podal naslednjo pobudo:**

Glede na to, da Rdeči križ in Karitas delita pakete pomoči, predlaga, da bi bilo nujno potrebno ponovno pogledati seznam upravičencev, saj se dogaja, da nekateri dobijo na vrata paket pomoči, hkrati pa prispe paket naročenega novega pohištva v vrednosti več tisoč evrov. V izogib dogajanju absurdnih stvari predlaga, da se seznami upravičencev ponovno pregledajo.

***ODGOVOR: Župan pojasni, da so to opazili tudi že pri Karitasu in pri Rdečem križu ter pove, da skupaj s socialno službo in osnovno šolo že delajo na tem področju. Pove, da bo posebej opozoril na omenjeno problematiko.***

Tajnik občine:

Danilo Vute, univ.dipl.politolog